62022TJ0209_RES
Kohtuasi T‑209/22
Shahla Makhlouf
versus
Euroopa Liidu Nõukogu
Üldkohtu (üheksas koda laiendatud koosseisus) 17. juuli 2024. aasta otsus
Ühine välis- ja julgeolekupoliitika – Piiravad meetmed seoses olukorraga Süürias – Rahaliste vahendite ja majandusressursside külmutamine – Liikmesriikide territooriumile lubamise piirang – Loetelu isikutest, üksustest ja asutustest, kelle suhtes kohaldatakse rahaliste vahendite ja majandusressursside külmutamist või kelle suhtes kohaldatakse liikmesriikide territooriumile lubamise piiranguid – Hageja nime loetellu kandmine ja jätmine – Sellise isiku pärija, kelle suhtes on juba võetud piiravad meetmed – Kaitseõigused – Hindamisviga – Lepinguväline vastutus
Kohtumenetlus – Otsus või määrus, millega vaidlustatud akt menetluse käigus asendatakse – Hagiavalduse muutmise avaldus – Tingimused
(Üldkohtu kodukord, artikli 86 lõige 1)
(vt punktid 25 ja 29)
Euroopa Liit – Institutsioonide aktide seaduslikkuse kohtulik kontroll – Süüria vastu suunatud piiravad meetmed – Kontrolli ulatus – Tõend meetme põhjendatuse kohta – Liidu pädeva organi kohustus vaidlustamise korral tõendada puudutatud isikute ja üksuste suhtes kasutatud põhjenduste paikapidavust
(Euroopa Liidu põhiõiguste harta, artikkel 47; nõukogu otsus 2013/255/ÜVJP, mida on muudetud otsustega (ÜVJP) 2022/242 ja (ÜVJP) 2023/1035, lisa; nõukogu määrused nr 36/2012, 2022/237 ja 2023/1027)
(vt punktid 36–42)
Euroopa Liit – Institutsioonide aktide seaduslikkuse kohtulik kontroll – Süüria vastu suunatud piiravad meetmed – Kontrolli ulatus – Hageja kandmine vaidlustatud otsusele lisatud loetellu põhjusel, et ta on Assadi või Makhloufi perekonna liige – Üldkättesaadavad dokumendid – Tõendusjõud
(Euroopa Liidu põhiõiguste harta, artikkel 47; nõukogu otsus 2013/255/ÜVJP, mida on muudetud otsustega (ÜVJP) 2022/242 ja (ÜVJP) 2023/1035, lisa; nõukogu määrused nr 36/2012, 2022/237 ja 2023/1027)
(vt punktid 43, 46 ja 47)
Ühine välis- ja julgeolekupoliitika – Seoses olukorraga Süürias teatud isikute ja üksuste suhtes võetud piiravad erimeetmed – Otsus 2013/255/ÜVJP ja määrus nr 36/2012 – Eeldus, et Süürias tegutsevad juhtivad ettevõtjad ning Assadi või Makhloufi perekonna liikmed toetavad Süüria režiimi – Lubatavus – Tingimused
(Nõukogu otsus 2013/255/ÜVJP, mida on muudetud otsusega (ÜVJP) 2015/1836, artikli 27 lõige 1 ning lõike 2 punktid a ja b, artikli 28 lõiked 1 ja 2; nõukogu määrus nr 36/2012 ning määrus 2015/1828, artikli 15 lõike 1 punkt a ja lõike 1a punkt b)
(vt punktid 49–52 ja 54)
Ühine välis- ja julgeolekupoliitika – Seoses olukorraga Süürias teatud isikute ja üksuste suhtes võetud piiravad erimeetmed – Otsus 2013/255/ÜVJP ja määrus nr 36/2012 – Eeldus, et Assadi või Makhloufi perekonna liikmed toetavad Süüria režiimi – Lubatavus – Tingimused – Ümberlükatav eeldus – Vastutõend – Hindamisviga
(Nõukogu otsus 2013/255/ÜVJP, mida on muudetud otsusega (ÜVJP) 2015/1836, artikli 27 lõiked 1–3 ja artikli 28 lõiked 1–3; nõukogu määrus nr 36/2012 ning määrus 2015/1828, artikli 15 lõike 1 punkt a ja lõike 1a punkt b ning lõige 1b)
(vt punktid 53, 55–58, 60, 63, 67, 69, 72, 73, 76 ja 77)
Lepinguväline vastutus – Tingimused – Õigusvastasus – Kahju – Põhjuslik seos – Kumuleeruvad tingimused
(ELTL artikli 340 teine lõik)
(vt punkt 87)
Lepinguväline vastutus – Tingimused – Liidu õiguse piisavalt selge rikkumine – Institutsiooni kaalutlusruum akti vastuvõtmisel – Institutsiooni akti või tegevuse õigusvastasuse hindamine – Vajadus arvesse võtta konteksti ja aega puudutavaid asjaolusid – Liidu õiguse piisavalt selge rikkumise esinemine – Puudumine
(ELTL artikli 340 teine lõik; nõukogu otsus 2013/255/ÜVJP, mida on muudetud otsustega (ÜVJP) 2022/242 ja (ÜVJP) 2023/1035, lisa; nõukogu määrused nr 36/2012, 2022/237 ja 2023/1027)
(vt punktid 90–93 ja 99–102)
Lepinguväline vastutus – Tingimused – Õigusvastasus – Liidu õiguse piisavalt selge rikkumine – Tingimus, et institutsioon on ilmselgelt ja oluliselt eiranud oma kaalutlusõiguse piire – Rahaliste vahendite külmutamise meetmed – Institutsioonide tegevuse seaduslikkuse hindamine – Tõend – Avalikud teabeallikad – Loetellu kandmise sisuliste tingimuste piisavalt selge rikkumine – Puudumine
(ELTL artikli 340 teine lõik; nõukogu otsus 2013/255/ÜVJP, mida on muudetud otsustega (ÜVJP) 2022/242 ja (ÜVJP) 2023/1035, lisa; nõukogu määrused nr 36/2012, 2022/237 ja 2023/1027)
(vt punktid 96 ja 97)
Kokkuvõte
Üldkohus tühistas oma otsusega piiravad meetmed, mille Euroopa Liidu Nõukogu võttis Shahla Makhloufi suhtes, täpsustades eelkõige perekondliku kuuluvuse kriteeriumi ulatust, mis on kehtestatud otsusega 2013/255 (
1
), mis käsitleb Süüria vastu suunatud piiravaid meetmeid, ning tõendamiskoormist ja selles otsuses kehtestatud eelduse ümberlükkamist käsitlevaid eeskirju.
Shahla Makhlouf on üks 12. septembril 2020 surnud Süüria kodanikust ettevõtja Mohammed Makhloufi tütardest; Mohammed Makhloufi nimi kanti nende isikute ja üksuste loetellu, kelle suhtes kohaldatakse piiravaid meetmeid, mille nõukogu võttis 2011. aastal Süüria suhtes. (
2
)
Hageja nimi kanti 21. veebruaril 2022 (
3
) kõnealustesse loeteludesse järgmisel põhjusel: „Mohammed Makhloufi tütar. Makhloufi perekonna liige“. Ta kanti loeteludesse Assadi ja Makhloufi perekonda kuulumise kriteeriumi alusel, mis on ette nähtud otsuse 2013/255 (muudetud otsusega 2015/1836) artikli 27 lõike 2 punktis b ja artikli 28 lõike 2 punktis b ning määruse nr 36/2012 (
4
) (muudetud määrusega 2015/1828) artikli 15 lõike 1a punktis b. Nõukogu tugines selleks Mohammed Makhloufi pärandi avanemist käsitlevale otsusele, mille Süüria kohus oli teinud 27. septembril 2020 ning mida hageja, kes on kadunu pärija, ei ole vaidlustanud. Hageja nimi jäeti vaidlusalustesse loeteludesse muu hulgas 25. mail 2023 (
5
).
Üldkohtu hinnang
Hageja hinnangul ei tohiks ainuüksi Makhloufi perekonda kuulumine põhjendada tema suhtes piiravate meetmete võtmist. Üldkohus märkis sellega seoses kõigepealt, et otsuses 2013/255 (mida on muudetud otsusega 2015/1836 (
6
)) silmas peetud eri isikutekategooriate osas kehtestatud erikriteeriumid on iseseisvad võrreldes Süüria režiimiga seotust puudutava üldkriteeriumiga, mis on määratletud selles otsuses. (
7
) Seega piisab asjaomaste piiravate meetmete võtmiseks ainuüksi ühte nendest isikutekategooriatest kuulumisest, ilma et oleks vaja tõendada, et puudutatud isikud toetavad praegust Süüria režiimi või saavad sellest kasu. Üldkohus järeldas sellest, et perekondliku kuuluvuse kriteerium seab objektiivse, autonoomse ja piisava kriteeriumi, et põhjendada „Makhloufi perekonna liikmete“ suhtes piiravate meetmete võtmist. Ent asjaomaseid isikuid ei kanta vaidlusalustesse loeteludesse, kui on piisavalt teavet selle kohta, et nad ei ole Süüria režiimiga seotud, et nad ei mõjuta seda režiimi või ei kujuta endast tegelikku piiravatest meetmetest kõrvalehoidumise riski. (
8
) Üldkohus tuletas sellega seoses meelde, et hageja peab vaidlustatud aktide vaidlustamise raames esitama tõendid, et lükata ümber Süüria režiimiga seotuse ümberlükatav eeldus, mis tuleneb perekondliku kuuluvuse kriteeriumist.
Hageja märkis käesolevas asjas, et kuna ta sündis abielust, mis kestis tema ema ja Mohammed Makhloufi vahel vaid mõne kuu, ning ta ei ole kunagi elanud Süürias ja on veetnud oma lapsepõlve oma emaga Liibanonis, käis ta oma isaga väga vähe läbi. Ta täpsustas samuti, et ta sai Ameerika Ühendriikide kodakondsuse pärast 1990. aastal Ameerika Ühendriikidesse kolimist, kus ta omandas kõrghariduse, ning elab seal nüüd koos oma abikaasa ja lastega. Ta esitas oma avalduste toetuseks hulga dokumente, mis Üldkohtu hinnangul kinnitavad neid avaldusi, kuna hageja huvide kese asub nüüd Ameerika Ühendriikides. Üldkohus tõdes samuti, et Mohammed Makhloufi surmakuulutuses, milles on mainitud kadunu viie poja ja kahe tütre nimesid, ei ole mainitud – nagu on ometigi kombeks – ei hageja ega tema ema kui kadunu endise abikaasa nimesid. Ta asus seetõttu seisukohale, et hageja esitatud tõendid on ühtelangevad ja usutavad ning kogumis toetavad need õiguslikult piisavalt tema kinnitusi kaugenemise kohta Makhloufi perekonnast. Seega moodustavad need tõendid piisavalt konkreetsete, täpsete ja ühtelangevate kaudsete tõendite kogumi selle kohta, et ta ei ole või ei ole enam Süüria režiimiga seotud, et ta ei mõjuta seda režiimi ega kujuta piiravatest meetmetest kõrvalehoidumise tegelikku riski. Sellest tulenevalt tuleb tuvastada, et hageja on nõuetekohaselt ümber lükanud perekondliku kuuluvuse kriteeriumist tuleneva Süüria režiimiga seotuse eelduse.
Üldkohus järeldas seetõttu, et vaidlustatud aktides on tehtud hindamisviga, ja tühistas need hagejat puudutavas osas.
(
1
)	Nõukogu 31. mai 2013. aasta otsus 2013/255/ÜVJP, mis käsitleb Süüria vastu suunatud piiravaid meetmeid (ELT 2013, L 147, lk 14), mida on muudetud nõukogu 12. oktoobri 2015. aasta otsusega (ÜVJP) 2015/1836 (ELT 2015, L 266, lk 75).
(
2
)	Vt nõukogu 1. augusti 2011. aasta rakendusotsus 2011/488/ÜVJP, millega rakendatakse otsust 2011/273/ÜVJP Süüria vastu suunatud piiravate meetmete kohta (ELT 2011, L 199, lk 74), ja nõukogu 1. augusti 2011. aasta rakendusmäärus (EL) nr 755/2011, millega rakendatakse määrust (EL) nr 442/2011 piiravate meetmete kohta seoses olukorraga Süürias (ELT 2011, L 199, lk 33). Mohammed Makhloufi nimi kustutati nendest loeteludest nõukogu 24. veebruari 2022. aasta rakendusotsusega (ÜVJP) 2022/306, millega rakendatakse otsust 2013/255/ÜVJP (ELT 2022, L 46, lk 95), ja nõukogu 24. veebruari 2022. aasta rakendusmäärusega (EL) 2022/299, millega rakendatakse määrust (EL) nr 36/2012 (ELT 2022, L 46, lk 1).
(
3
)	Nõukogu 21. veebruari 2022. aasta rakendusotsus (ÜVJP) 2022/242, millega rakendatakse otsust 2013/255/ÜVJP, mis käsitleb Süüria vastu suunatud piiravaid meetmeid (ELT 2022, L 40, lk 26), ja nõukogu 21. veebruari 2022. aasta rakendusmäärus (EL) 2022/237, millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias (ELT 2022, L 40, lk 6).
(
4
)	Nõukogu 18. jaanuari 2012. aasta määrus (EL) nr 36/2012, mis käsitleb piiravaid meetmeid seoses olukorraga Süürias ja millega tunnistatakse kehtetuks määrus (EL) nr 442/2011 (ELT 2012, L 16, lk 1), mida on muudetud nõukogu 12. oktoobri 2015. aasta määrusega (EL) 2015/1828 (ELT 2015, L 266, lk 1).
(
5
)	Nõukogu 25. mai 2023. aasta otsus (ÜVJP) 2023/1035, millega muudetakse otsust 2013/255 (ELT 2023, L 139, lk 49), ja nõukogu 25. mai 2023. aasta rakendusmäärus (EL) 2023/1027, millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias (ELT 2023, L 139, lk 1).
(
6
)	Vt otsuse 2013/255 (muudetud otsusega 2015/1836) artikli 27 lõike 2 punkt b.
(
7
)	Vt otsuse 2013/255 (muudetud otsusega 2015/1836) artikli 27 lõige 1 ja artikli 28 lõige 1.
(
8
)	Vt otsuse 2013/255 (muudetud otsusega 2015/1836) artikli 27 lõige 3 ja artikli 28 lõige 3.